Sitting of Tuesday 16th February 2016 (SONA) – The National Assembly of Seychelles\nHome » Verbatim » 2016 » Sitting of Tuesday 16th February 2016 (SONA)\nThe Assembly met at 5.03 pm\nPrezidan Larepiblik, Msye James Michel, Former President, Sir James Mancham, Vice President Danny Faure, Honorable Justice Francis MaCgregor, President of the Court of Appeal, Honorable Justice, Mathilda Twomey, Chief Justice of the Supreme Court, Mr Vincent Meriton Designated Minister, Ministers, Honorable Andre Pool, Deputy Speaker, Honorable Marie- Antoinette Rose, Leader of Government Business, Honorable David Pierre, Leader of the Opposition, Honorable Members of the National Assembly, Ekselans, Envite Distenge, all Protocol observed, byenveni a Lasanble Nasyonal e byenveni pou ekout douzyenm Diskour Prezidan Larepiblik lo Leta nou Nasyon.\nE avek sa mon envit Prezidan Larepiblik, pou pronons son Diskour.\nLeader Biznes Gouvernman dan Lasanble Nasyonal,\nPandan sa 12 dernyen lannen, tou-le-zan – preske o-menm moman – mon vin devan sa Lasanble Nasyonal, mon’n vin devan pep Seselwa, pou rann zot kont leta nou Nasyon. Me osi pou partaz avek zot mon plan pour lavenir, e partaz avek zot serten refleksyon.\nMon reprezant en Parti ki’n lite pandan plis ki 50an pour liberasyon, laliberte, dignite ek emansipasyon tou Seselwa. Nou’n lite pour lazistis sosyal, pour legalite, pour fraternite, pour linite. E nou’n anmenn Seselwa lwen – tre lwen – pandan sa 38an ki nou’n o pouvwar.\nAn Desanm 2015, pep Seselwa ti swazi mwan ek Parti Lepep, ankor enn fwa, pou diriz nou pei. Zot ti elekte mwan pou kontinyen travay pour zot. Ozordi, mon vin devan sa Lasanble avek en manda renouvle. En trwazyenm e dernyen manda, konman Prezidan, ki lepep in konfye mwan. En responsabilite, en “challenge”, ki mon’n aksepte.\nDan kad sa nouvo manda, moman in arive pou mwan delivre en mesaz lo Leta Lanasyon, parey Lartik 65 Konstitisyon Repiblik Sesel, i obliz mwan.\nE mon fer li onnetman, san egzazerasyon, san kasyet laverite, avek en sans responsabilite e konviksyon dan lavenir Sesel. Sa lannen i pa en leksepsyon, menm si serten ti’n swete – e ankor pe swete – ki pa ti mwan ki pe debout devan zot ozordi.\nMon regrete pou dezapwent zot, sa bann dimoun. Kekfwa zot sans, zot tour, a vini en zour. Me antretan, zot pou bezwen aksepte lavolonte pep Seselwa.\nZot pou bezwen aksepte en Gouvernman ki pep Seselwa in elekte. Pa en Gouvernman ki’n ganny elekte lo Facebook ouswa lo lezot medya sosyal. Me en vre Gouvernman ki’n ganny elekte libreman, demokratikman e konstitisyonelman. En Gouvernman Parti Lepep, pour lepep. Me mon oule asir zot ki, malgre tou, mon pou kontinyen travay pour zot – parey pou tou Seselwa. San demolir sa ki’n pran nou en ta lannen pou konstrir ansanm, a-lasyer nou fron. Mon pou kontinyen travay pou konstrir ankor en meyer Sesel. Dan sanzman e avek sanzman, akoz se nou, Parti Lepep – e toultan nou – ki’n anmenn vre sanzman dan sa pei. E nou pou toultan fer li kan i neseser. Dan respe pour nou prosen. Dan lape e dan linite. Dan dignite avek fraternite e konpasyon. San laenn e san dezir pour revanz. San azanda personnel. San JCB ni bulldozer. San met dife. E san pil lo personn.\nsa lannen, i pa mon lentansyon fer en bilan detaye, tou sa ki mon Gouvernman in akonpli an 2015. Lepep antye i konn tre byen sa ki nou’n fer ziska prezan. Rezilta i la pour tou dimoun vwar e apresye. E konpran, sa ki oule konpran.\nMon oule avan tou koz lo sa ki mon ti dir zot, mon pou fer pandan premye 100 zour mon nouvo manda e sa ki mon annan lentansyon fer sa lannen.\nMe avan mon abord sa size, mon oule sit serten sif ek serten legzanp, ki montre klerman ki nou pei, nou Nasyon, in kontinyen fer progre – bokou progre, an 2015. Ki leta nou Nasyon i tre stab.\nNou ti anrezistre en to krwasans 4.34 poursan.\nNou rezerv deviz etranzer dan Labank Santral, ti 536 milyon Dolar Ameriken. Sa i reprezant preske 5 mwan lenportasyon. Mon fer zot rapel, ki an 2008, nou rezerv deviz etranzer ti reprezant zis en semenn lenportasyon.\nNou ti kontinyen repey nou det eksteryer regilyerman, e redwir nou stok det pou vin 62 poursan nou Prodwi Nasyonal Brit (GNP). Nou reste lo tre bon semen pou atenn nou lobzektif: rediksyon det piblik a 50 poursan nou Prodwi Nasyonal Brit an 2018. En sif ki bokou pei – bokou pei Eropeen, pa pe kapab atenn.\nTo lenflasyon ti 3.2 poursan a-lafen 2015. Sa ki i en bon endikater – stabilite ekonomik.\nLendistri Tourizm in konn en lekspansyon konsiderab, avek en logmantasyon 19 poursan nonm viziter, e en logmantasyon 17 poursan an reveni.\nApepre 40,000 Seselwa, ti voyaz aletranze lannen pase – sa ki reprezant apepre 44 poursan popilasyon Sesel.\nAir Seychelles ti kontinyen fer tre bon performans, sirtou avek ogmantasyon vol ver serten destinasyon e louvertir nouvo destinasyon – en stratezi ki pou kontinyen sa lannen. Nouvo vol direk ant Sesel ek Lasin, i montre sikse sa stratezi.\nLendistri ton, an zeneral, in kontribye apepre 10 poursan anver nou lekonomi.\nSeselwa in sezi loportinite ki Lekonomi Ble i ofer, e zot in ouver nouvo biznes lapes.\nDan sa menm perspektiv, Gouvernman pe al ofer pano soler, tou Antreprener ki anvi envestir dan masin ki fer “ice”, ki servi sa kalite lekipman.\nBann Antreprener dan Sekter Lapes ek Lagrikiltir, i ganny konsesyon Tax lo lekipman ki zot enporte pour zot biznes.\nGouvernman i kontinyen siport Sekter Lagrikiltir sirtou atraver Plan Nasyonal Lenvestisman dan Lagrikiltir: en Scheme Lasirans pour fermye, ogmantasyon prodwi dan ‘’requisite store,’’ fasilitasyon prosedir pou ganny en bay lo later Gouvernman pou fer lagrikiltir – diversifikasyon ek komersyalizasyon prodiksyon agrikol, ensidswit.\nNou’n kontinyen – e entansifye nou Polisi ek stratezi “empowerment” ek “ownership”. An rezilta sa,\nTo somaz ti 4.2 poursan;\nZiska Desanm 2015, en total 538 loan pour en valer R507.3 milyon ti ganny aprouve anba “Scheme” Pti Lantrepriz ek Lantrepriz Mwayen – SME Scheme;\nEn total 117 nouvo pti biznes ti ganny kree, ki fer ki ozordi, i annan 2290 pti e mwayen lantrepriz Sesel.\nSant Mikro-Antrepriz Providence, in deza vin operasyonnel e 59 pti Antreprener in ganny zot latelye ladan.\nPlis ki 270 Seselwa, ti ganny zot degre iniversiter: swa dan Liniversite Sesel, ouswa dan bann Liniversite etranze.\nTouzour dan kad nou Polisi promouvwar ownership, an 2015, 77 fanmir Seselwa ti ganny lakle zot prop lakaz. 85 ti ganny ofer en kare later. Sa lannen, nou pou met ankor 277 lakaz a-dispozisyon bann fanmir Seselwa. Statistik i endike ozordi, ki apepre 75 poursan fanmir Seselwa, i propriyeter zot prop lakaz.\nPouvwar d’achat Seselwa in ogmante, sirtou avek en bes dan pri karbiran, elektrisite, delo, gaz e serten marsandiz. Sa lannen nou pou ogmant li ankor plis, avek bann mezir ki mon pou koz lo la taler.\n“Hypermarket” STC in ouver son laport e pe ofer tou Seselwa, plis swa marsandiz e komodite a en pri abordab. Lepok “napa” in fini e i pa pou zanmen retournen anba mon Gouvernman.\nAnfen, lo lasenn enternasyonal rol Sesel, nou limaz ek nou vizibilite, in kontinyen ganny rekonnet e ranforsi.\nTousala – e menm plis ankor ki mon pa’n mansyonnen, i montre klerman, ki nou pe viv dan en Sesel deplizanpli prosper.\nPandan zot kanpanny elektoral e apre, ziska prezan, dan zot Zournal e lo medya sosyal, Lopozisyon ek zot siporter ek alye – lokal koman etranze – in fer tou kalite lakizasyon, mansonz, alegasyon ek kalonmni kont mwan e Gouvernman Lepep. Napa keksoz ki zot pa’n dir: Ki nou koronpi. Ki nou napa direksyon. Ki Gouvernman pa konn fer biznes. Ki dimoun pe vin pli pov. Ki nou pe toler labi ek trafik drog dan pei.\nEski en pei avek en Gouvernman ki koronpi, i kapab ganny klase karantyenm, lo en lalis 167 pei dapre “survey” anyel par Transparency International?\nEski si nou ti koronpi, parey Lopozisyon i dir, nou ti pou kontinyen resevwar led avek Linyon Eropeen, Labank Mondyal, Fond Moneter Enternasyonal, lezot Lazans enternaysonal e serten pei?\nEski en Gouvernman ki napa direksyon e ki pa konn kree lanvironnman ek fasilite pou fer biznes, i kapab ganny klase katreven kenzyenm lo 189 pei par Labank Mondyal, dan son rapor “Fasilite Fer Biznes”? Mon’n toultan dir: Gouvernman i pa dan biznes pou fer biznes. Nou kree lanvironnman pou fer biznes. Nou kree loportinite pou Sekter Prive fer biznes. E zot Sekter Prive i en partner privilezye e endispansab nou Gouvernman.\nEski en pei kot dimoun pe tonm dan lamizer nwanr, i kapab okip swasannkatriyenm plas, lo en lalis 188 pei lo Lendis Devlop Imen, fer par Nasyon Ini?\nEski i posib pour en tel pei – kot lapovrete i rennyen, kot tou keksoz i manke – ganny konsidere koman en pei O Devlopman Imen par Nasyon Ini e koman en pei a O Reveni par Labank Mondyal?\nEski dan en pei kot lamizer nwanr i rennyen, 75 poursan son sitwayen i propriyeter zot prop lakaz? Zot ganny garanti en pansyon: zot ganny akse gratwi avek ledikasyon, avek lasante, ziska menm tretman medikal aletranze?\nZiz-e pour zot menm! Mon pa’n envante sa. Se sa bann Lorganizasyon Enternasyonal zot menm ki dir sa. Eski akoz zot siport Gouvernman Parti Lepep, ki zot in donn Sesel sa bon klasman? Sesi etandi, nou ran, nou rezilta ti pou ankor pli byen, pli o, si nou sif ek statistik ti azour. I annan annefe en nesesite absoli, pour tou Departman Gouvernman fer en pli gran zefor, e pli bon travay, dan fason ki nou kolekte bann sif ek statistik, ki nou soumet ek bann Lorganizasyon Enternasyonal.\nMsye Speaker, Ser konpatriyot,\nSa dernyen Eleksyon in montre ki Seselwa in swazi pou ralye anba bannyer ‘ANSANM’ e zot in rezet lapel pou “Pil Lo Li”. Eski en imen, i kapab annan telman laenn dan son leker, ki i zet son prosen ater e pil lo li, e kraz li? Eski en Politisyen ki dir ki i en dimoun responsab e ki i annan lentere Seselwa aker, i kapab siport e toler en keksoz parey? Ki mannyer ou kapab montre ou zanfan sant sanson laenn ek vyolans?\nAtraver zot swa, Seselwa in konfirmen ki Manifesto Parti Lepep, i reprezant meyer sans, meyer loportinite, pour lavenir Sesel. Se sa Manifesto ki pou gid mon Gouvernman ek mwan, pandan sa prosen 5an.\nMon’n koz bokou lo la pandan mon kanpanny elektoral e osi zour ki mon ti pret serman le 20 Desanm lannen pase. Mon ti osi koz lo bann priyorite, ki mon oule akonpli, pandan premye 100 zour mon nouvo manda. Zanmen mon’n fer fo promes avek lepep. Mon’n toultan tenir mon langazman. E vwala leta lenplimantasyon sa bann priyorite.\nOgmantasyon pansyon retret: An Desanm 2015 nou ti ogmant par R500 par mwan, sa pansyon Gouvernman pour bann ansyen travayer dan servis Gouvernman, an ‘79’, ki zot pansyon ti ganny kalkile anba Lalwa pansyon kolonyal. Ankor an Desanm 2015, nou ti ogmant par R500 sa pansyon spesyal Sekter Piblik, ki pe ganny peye pour bann ansyen anplwaye Gouvernman, ki pa ti kalifye ni pour en pansyon anba lalwa pansyon kolonyal, e ni anba Lalwa Fon Pansyon Sesel. E an Zanvye 2016, nou ti ogmant peyman sekirite sosyal, pour sitwayen ki’n ariv laz 63an par ankor R500, pou fer li vin R3,600 par mwan.\nBenefis envalidite: Apartir le 1 Zanvye, nou’n ogmant benefis envalidite sorti R2,430 pou vin R3,450. Sa i fer ki i vin ekivalan saler minimonm aktyel.\nOgmantasyon nivo saler, pour en dimoun kalifye pou ganny en Housing Loan Improvement: Nivo saler maksimonm pour en dimoun ganny konsidere pour sa kalite loan, in ogmant, sorti R8,000 pou vin R15,000. Sa in fini pran lefe.\nOgmantasyon nivo saler pour en Housing Loan anba Housing Finance Company (HFC): Sa in ganny ogmante sorti 25,000 pou vin R30,000. Sa mezir in pran lefe apartir le 1 Zanvye.\nOgmantasyon Housing Loan: Maksimonm loan ki en dimoun ti kapab gannyen anba sa Scheme ,ti R750,000. Apartir le 1 Zanvye, Housing Loan in ganny ogmante pou vin R850,000.\nLoan renovasyon ek reparasyon lakaz pour pansyoner: En dimoun ki i annan 63an an montan e ki propriyeter son prop lakaz, i aprezan kapab tous en loan ziska R50,000 pou permet li fer reparasyon ou amelyorasyon son lakaz. I osi kapab ganny en loan ziska R100,000 pou refer twatir son lakaz. E sa loan spesyal i san lentere. An plis ki sa, Gouvernman pou donn en sibvansyon 25 poursan tou loan ki pansyoner i pran anba sa Scheme.\nAndotmo, si en pansyoner i deside pran R100,000 pou repar son lakaz anba sa Scheme, i pou annan zis R75,000 pou li repeye san lentere.\nTrezyenm mwan saler: Travayer Sekter Piblik, ki pa lo kontra, in ganny peye zot trezyenm mwan saler le 14 Zanvye. Nou panse ki i toutafe zis, ki travayer Sekter Prive zot osi, zot resevwar zot trezyenm mwan saler. Nou pou pas Lalwa pour ki Sekter Prive, i ava swiv nou legzanp, dan bi ankouraz prodiktivite e amelyor nivo servis, e partaz en pe larises ek byennet, ki zot in gannyen atraver Polisi Gouvernman avek zot travayer.\nNouvo “Scheme Gratwite’’ pour travayer Sekter Piblik: Gouvernman in ogmant Gratwite ki i pey son bann travayer. Sa in ganny pran lefe apartir le 1 Zanvye.\nPeyman Gratwite e Konpansasyon ansyen manm Lafors Defans: Nou’n fer provizyon pour ki 808 ansyen manm Lafors Defans ki’n kit SPDF avan 2007 – e selon leka, zot zeritye – ek 150 militer aktyel, i ganny en Gratwite R8,000. Sa i akoz zot pa’n benefisye avek sanzman dan “Scheme of service”. Peyman sa Gratwite pe ganny fer e de ki i terminen, peyman Konpansasyon pou komanse.\n10. Peyman ex-gratia ansyen servicemen RFA: Apartir 10 Fevriye, plis ki 200 ex-servicemen RFA in komans tous zot Konpansasyon R20,000 ex-gratia. R1000 lo sak peyman ki pe ganny donnen, pe al anver zot Lasosyasyon. Negosyasyon avek Gouvernman Britanik pour rekonpans sa bann ex-serviceman Seselwa, in pran plizyer lannen, me zanmen in abouti dan nanryen. Lannen pase, Gouvernman Sesel ti pran en desizyon pour rekonpans zot, akoz zot merite pour servis ki zot in rann. Nou pe fer li e sa pe kout nou plis ki R4 milyon.\n11. My First Job: Sa progranm in demare le 11 Zanvye. Lo 863 zenn ki’n konplet zot ledikasyon pos-segonder, 778 in deza anrezistre pour sa progranm. 77 zenn in deza trouv lanplwa, atraver sa progranm. 172 anplwayer in deza anrezistre avek progranm “Mon Premye Lanplwa.” Sa o nivo partisipasyon, i deza en lendikasyon son sikse.\n12. Housing Allowance pour Graduates: Allowance in ogmante sorti\nR3,000 pou vin R4,000 par mwan e peyman sa allowance pour Graduates in prolonze par 2an. Sa in pran lefe le 1 Zanvye.\n13. Allowance pour etidyan pos-segonder dan bann Lenstitisyon pos-segonder prive: Apartir le 1 Zanvye, tou etidyan Seselwa dan bann letablisman edikasyonnel pos-segonder prive, pe ganny menm allowance ki zot kanmarad dan Lekol Gouvernman. Sa i varye ant R850 par mwan pour premye lannen pos-segonder, ziska R1050 par mwan pour dernyen lannen pos-segonder.\n14. Laptop Scheme: Apartir Zanvye, etidyan S4 pe osi benefisye avek sa progranm, ki ziska prezan, ti tous zis etidyan S5 ek etidyan pos-segonder. Potansyelman, plizyer santenn etidyan S4, i kapab pran lavantaz sa progranm.\n15. Swen medikal spesyalize gratwi pour tou Seselwa: Depi komansman sa lannen, pasyan ki’n ganny en referans avek Dokter prive pour en servis spesyalize dan Lopital Sesel, i ganny akse avek tou servis gratwitman.\n16. Lenerzi renouvlab: Proze pour demokratizasyon lenerzi renouvlab in demare depi boner sa lannen, e lenvitasyon tender in fini ganny fer. pour lenstalasyon pano photovoltaic lo en baz priyoriter. Sa i ava ede redwir tou kou elektrisite pour konsonmater. Nou swete ki tou lakaz pou kapab benefisye anba en tel proze a-la-longer ditan. Lenstalasyon pano soler pour sofaz delo, i osi pe kontinyen. Konmisyon Lenerzi pe fasilit sa proze. E i pou donn formasyon bann teknisyen dan lenstalasyon e mentenans sa bann pano. Pour tou le de proze, Gouvernman pou asiste konsonmater ganny akse avek kredi neseser, pour lenstalasyon pano, e ofer garanti lo loan.\n17. Lorganizasyon non-gouvernmantal: Dan sa premye 100 zour mon nouvo manda, Gouvernman pou entrodwir en “Civil Society Small Grant Programme,” avek lobzektif asiste bann Lorganizasyon Sosyete Sivil, pour enplimant bann pti proze ki benefisye piblik.\n18. Odit Minister: Dan kad amelyorasyon “service delivery”, enkli plis efikasite ek meyer performans Gouvernman, mon ti ensiste ki en odit i ganny fer dan tou Minister ek Departman Gouvernman. Sa legzersis pe ganny fer aktyelman e pe ganny dirize par bann Minis zot menm. Mon ava retourn lo sa Kestyon “service delivery” en pe pli tar dan mon diskour.\n19. Kominikasyon e reste konekte avek lepep: Mon’n toultan ensiste lo nesesite ki Dirizan – a tou nivo – i reste konekte avek lepep. Kot kominikasyon i konsernen, Gouvernman i reste – malerezman – son pir lennmi li menm. Nou pa kominik sifizaman avek piblik. Nou les Lopozisyon fann tou kalite propagann, alegasyon, mansonz ensidswit, san ki nou reazir. Sa i bezwen arete. Tou Minis ant-ot, pou ouver en kont ofisyel lo medya sosyal, ki ava permet manm piblik kontakte zot e met devan zot, konsern ek zot sizesyon. Sa i lye avek “service delivery” e i fer parti mon priyorite, pour sa premye 100 zour mon nouvo manda.\nNou ti dir nou pou fer li. Nou’n fer preske tou sa ki nou ti dir nou pou fer dan sa premye 100 zour mon nouvo manda. I reste nou ankor 41 zour; e i reste nou zis enn ou de keksoz pou akonpli. Nou pe fer li. E nou pe respekte nou langazman.\nMe sa se pa tou. I annan ankor bokou keksoz, bokou priyorite, ki devan mwan ek mon Gouvernman e ki reklanm en desizyon ferm e en latansyon irzan. Mon pou sit serten.\nSerten faksyon Lopozisyon in akiz mwan ek Gouvernman Parti Lepep, ki nou’n toler lenportasyon, trafik konsonmasyon drog dan pei. Zot in fer politik bon marse avek soufrans paran, ki zot zanfan i tonm dan drog.\nZot bliye – konvenableman – ki kantite drog, nou’n sezi pandan sa dernyen 5an. Zot bliye – ekspre – konbyen trafiker drog ki’n ganny kondannen. Mon ava fer zot rapel. NDEA avek Lapolis in sezi drog pour en lavaler R339.45 milyon pandan sa dernyen 5an. Pandan menm peryod letan, 71 endividi in ganny kondannen pour trafik drog. Parmi zot, 65 pe pas zot santans Marie-Louise. 72 lezot endividi ki enplike dan drog, zot zafer i ankor pe ganny zize. Nou’n sezi propriyete ek byen bann trafiker drog, pour en lavaler R20 milyon pandan sa dernyen 5an. Pour lemoman, nou annan plizyer “case” An-kour, kot nou pe demann lasezi byen sispe e mal aki, lavaler plizyer milyon roupi. Sa lannen nou pe met plis lanfaz lo “Proceeds of Crime Act” (POCA) – en Lalwa kot trafiker drog, i oblize zistifye sours son bann byen sinon Leta pour konfiske sa bann byen.\nAktyelman, FIU an kolaborasyon avek NDEA ek Lapolis, pe pran aksyon kont 8 endividi anba sa Lalwa. Tou byen mal aki anba sa Lalwa pou ganny sezi par Leta.\nMon pou entansifye lalit kont labi ek trafik drog, pandan mon nouvo manda. Set en lalit ki nesesit bokou zefor, bokou vizilans, bokou resours e bokou ledikasyon. Me a-kour term, mon pe al pran bann aksyon swivan:\nEntansifikasyon tretman medikal ek progranm detoksifikasyon pour bann adikt;\nEn progranm sereng prop pour bann adikt anba sipervizyon medikal;\nEntansifikasyon nou progranm reabilitasyon bann zenn ki’n ganny atrape avek drog, sirtou atraver servis kominoter. Ranforsisman servis ek fasilite ki Sant Praslin e Coëtivy i ofer, e kreasyon en ‘Drop In Centre’ lo Mahé; sa pour en fasilite ki pour permet bann adikt repran zot lavi dan en lanvironnman apropriye, avek sipor profesyonnel ki neseser.\nLamannman Lalwa aktyel lo drog, pou pran tou sa an konsiderasyon e, ant-ot:\nDonn diskresyon absoli Ziz ek Mazistra ler zot pas serten santans pour lofans drog;\nEtablisman en Lakour spesyal, ki pou tret tou lofans drog;\nLentrodiksyon en diferan rezim e progranm, pour dimoun ki ganny atrape avek en serten kantite e serten kalite drog pour zot prop konsonmasyon;\nPropozisyon kreasyon en striktir rezyonal pour lentelizans, kordinasyon ek loperasyon, pou konbat trafik drog o-nivo Komisyon Losean Endyen, kan bann Minis sa Lorganizasyon enternasyonal,l i rankontre pli tar sa mwan\nIn ler pou nou aret politiz sa problem e rod solisyon ek led pour bann viktim sa fleo. Problenm drog i pa zis mon problenm e problenm Gouvernman. I problenm sosyete, e nou ki onnet ek nou lekor annou donn en koudmen pour konbat sa fleo, enn fwa pour tou.\nLalit kont drog, i osi enplik plis aktivite dan distrik e o-nivo kominoter – sirtou atraver spor, lar e kiltir – pour bann zenn envesti zot lenerzi ek talan dan bann fason sen, prodiktif e inovatif.\nGouvernman Parti Lepep, i akord bokou lenportans devlopman kominoter. Mon’n toultan met bokou lanfaz, lo en lapros Gouvernman Lokal, kot i annan en partisipasyon proaktiv bann rezidan pou adres bann size e defi lokal. Gouvernans lokal, pou ganny ranforsi avek lentrodiksyon Konsey Distrik, byento. Lentrodiksyon Konsey Distrik, pou ranforsi nou sistenm demokrasi. I pou kree en platform pour zabitan vin devan, partisipe e form parti desizyon ki ganny pran. Sa pou osi, ranforsi relasyon Gouvernman santral avek distrik e finalman pou annan en sistenm ‘’service delivery ‘’ lo nivo distrik ki pli efektiv e, nou espere, alaoter lekspektasyon e satisfaksyon zabitan. Antretan, sa lannen, Gouvernman in met R30 million pour lenplimantasyon bann pti proze lo nivo distrik. Avek latansyon ki pe ganny mete lo Pti-lanfans, bokou travay pe fer lo konstriksyon “Day Care Centres” dan plizyer distrik pou soulaz bann fanmir, sirtou bann manman. Nou pou osi kree en fon pour ankouraz plis devlopman dan talan, dan lar, spor e kiltir.\nEn lot priyorite mon Gouvernman, ki nou pe kontinyelman adrese, se lekar dan standar lavi ki egziste dan nou sosyete. La ankor, Lopozisyon in politiz sa size, san fer okenn propozisyon realis. Se zot labitid. Zot koz e ekrir lo lapovrete ki, dapre zot, i egziste partou Sesel. Zot dekrir Sesel koman en pei lamizer nwanr. Me zanmen zot koz lo gro lakaz ki zot viv ladan, lo zot gran propriyete, lo sa bann gro loto ki zot roul ladan, lo zot bann bato deliks. Zanmen zot koz lo progranm sosyal ki an plas, pou ed dimoun pli vilnerab.\nFodre nou realis e get problenm anfas, san fer demagozi. E anmenn solisyon realis, ki nou Bidze e nou reveni i permet nou. Mon pa oule konpar nou avek leres pei o-monn – akoz nosyon lapovrete, i relatif. Me mon rekonnet ki lapovrete i egziste parmi serten Sekter nou sosyete. Mon latas pandan sa prosen 5an, se kontinyen redwir lekar e elev standar ek kalite lavi Seselwa, sirtou bann ki pli demini. Nou pe deza fer li, par egzanp atraver:\nLoan spesyal san lentere pour pansyoner, pou repar zot lakaz;\nStabilizasyon e, kot i posib, rediksyon pri komodite debaz e lezot komodite esansyel atraver STC;\nStabilizasyon e, selon sityasyon lo marse enternasyonal, rediksyon pri konsonmasyon elektrisite ek delo, e pri gaz pou kwi manze – … ensidswit.\nMon Gouvernman pou kontinyen fer plis ankor. Akoz nou toultan annan lentere tou Seselwa aker. E i pa zanmen nou lentansyon, pour nou les personn deryer. Sa lannen, mon pou entrodwi en seri mezir, ki ava kontribye pou amelyor ankor plis standar lavi en gran nonm fanmir Seselwa. Sa i enkli:\nOgmantasyon saler minimum pour 35 erdtan travay par semenn – sorti R4050 par mwan pou vin R5050 par mwan.\nPa pou bezwen pey Personal Income Tax lo saler minimum.\nE sa mezir pou pran lefe an Avril.\nAn menm tan – setadir an Avril– nou pe ogmant pansyon retret – sekirite sosyal, pou fer li vin ekivalan saler minimum, ki R5050.\nRevizyon kondisyon ek kriter ki Lazans Proteksyon Sosyal i servi, pou donn li plis fleksibilite, pou donn plis led dimoun ki dan difikilte.\nKreasyon en fon spesyal, pou kontinyen siport nou bann dimoun ki fizikman e mantalman dezavantaze, atraver bann progranm spesyal ki a ede emansip zot e permet zot viv en lavi diny malgre zot dezabilite.\nRekonesan bezwen pou siport bann fanmir ki pli vilnerab, Gouvernman pe prevwar kreasyon en fon spesyal, pou permet fer bann renovasyon lo bann lakaz ki’n avarye e ki reprezant en risk pour bann fanmir ki reste ladan, e ki napa mwayen pou pran en loan lo zot menm.\nTranspor gratwi par bato pour bann pasyan sorti Praslin ek La Digue, ki bezwen swiv tretman spesyalize Lopital Sesel.\n2 tiket bato gratwi par mwan, pour tou etidyan pos-segonder sorti Praslin ek La Digue, ki lekol Mahé.\nSibvansyon tiket bato ek avyon pour tou pansyoner, pou voyaz ant Mahé, Praslin e La Digue.\nLentrodiksyon en sistenm Tax pli zis e ekitab. Nou pou entrodwir en sistenm Tax progresif, ki ava fer ki dimoun avek mwens reveni, swa pa pou pey Tax ditou, oubyen pou pey bokou mwens Tax. Sa sistenm Tax progresiv pou pran lefe an Zanvye 2017.\nDan kad reform sistenm Tax – e permet Seselwa annan plis larzan dan zot pos – an Zilyet sa lannen, tou dimoun ki ganny en saler mwens ki R8,555.50 par mwan, pa pou pey okenn Tax.\nSa i en premye staz dan nou reform konpreansif lo Tax, ki pran lefe an Zanvye 2017, kot tou Seselwa, pa pou bezwen pey okenn Tax lo premye R8,555.50 lo zot saler.\nAn menm tan en lodit ki Minister Finans pou fer, i ava determinen si in ganny okenn levazyon Tax dan serten Sekter, e ki mannyer nou kapab anmas plis Tax. Okenn larzan ki nou kapab rekipere apre sa legzersis, i ava ganny re-envesti dan Sekter Sosyal.\nMezir ki mon Gouvernman pe kontinyen pran pou redwir lapovrete dan sosyete, i bezwen ganny akonpannyen par en volonte reel dimoun konsernen pou “leve e debrouye”. Zot bezwen redwir zot depandans lo Leta. Nou bezwen nou tou, koman endividi, koman sitwayen responsab, pran nou responsabilite.\nParfwa i annan serten latitid ek konportman, ki fer ki nou pa get nou priyorite. Nou devre poz nou lekor kestyon: kwa ki pli esansyel dan nou lavi e lavi nou fanmir? Lafason ki mannyer nou depans nou larzan, i kontribye osi, pou kree lapovrete.\nKot i annan vre povrete, kot dimoun i vilnerab, Gouvernman Parti Lepep i la pou ede. I fasil pou kritik Gouvernman. Sa Gouvernman ki pe ed bokou. Sa Gouvernman ki’n fer bokou. I fasil pour serten kriye ki zot anvi sanzman, san konnen ki kalite sanzman zot bezwen pou sanz zot lavi. Eski zot realize ki sanzman Gouvernman Parti Lepep, pa pou rezoud zot problenm si zot pa sanz zot mantalite? Annou aret rod lekskiz pour nou febles personnel ek sityasyon ki nou menm nou’n met nou ladan. Ankor enn fwa, annou aret fer demagozi avek sa problenm lapovrete, e annou sakenn pran nou responsabilite. Mon konsey onnetman sa group dimoun ki koz pli for lo lapovrete Sesel. Zot, zot annan pli gro biznes, pli gro propriyete – zot bokou pli fortinen. Mon konsey zot, pa zis koz lo lapovrete, me fer keksoz konkret pou amelyor lavi zot konpatriyot ki, dapre zot, i dan lamizer.\nEn lot priyorite se amelyorasyon servis ki Sekter Piblik i donnen. Malgre plizyer reform, malgre serten progre, nivo fristrasyon, dezapwentman ek mank satisfaksyon manm piblik avek servis ki nou delivre – otreman-dir “service delivery” – i reste en gran konsern. Laplipar fonksyonner pe fer zot travay byen, avek devouman e avek en leker pour tou Seselwa. Me i annan serten ki pas zot letan, zis kree fristrasyon pour dimoun atraver bann diferan manev ek prosedir birokratik. I annan menm serten parmi zot – sa bann swadizan teknokrat – ki ostil anver sistenm. Zot fer tou pou “boycott” Gouvernman ki anploy zot. Zot tourn ou an ron ler ou fer en laplikasyon, ler ou rod en lapwentman, ler oule fer en konplent, oubyen anmenn en sizesyon devan. E ler zot ganny disiplinen, zot kriy “viktimizasyon politik”!\nMwan, i pa enteres mwan dan ki Parti Politik ou ladan, ni dan ki Larelizyon ou ladan. Sa ki enteres mwan, se ki ou fer travay ki ou’n ganny apwente pou fer, byen.\nSa ki enteres mwan se ou rannman, ou prodiktivite, ou fason azir avek manm piblik. Sa ki enteres mwan se ki tou Seselwa, san distenksyon, i ganny menm kalite servis ek tretman. Sa ki enteres mwan se ou lwayote anver sa Gouvernman ki pep Seselwa in elekte. Si ou pa kapab respekte sa bann kriter, ou napa plas dan servis piblik.\nDan lepase, nou’n koz bokou lo nou sistenm lasante, e servis ki lepep Seselwa in gannyen. Nou pe fer fas avek bann defi enorm – parey laplipar pei o-monn – tel ki Epatit, HIV-SIDA, maladi kominikab e non-kominikab. Set en lalit kontinyel, en batay ki nou bezwen gannyen. Nou bezwen persiste, ansanm, pou elimin sa bann maladi e konportman negatif ki i koz zot, e met plis resours natirelman, dan zot prevansyon e tretman.\nLopital Sesel, i annan lekipman parmi pli modern e sofistike dan larezyon. Lekipman swa ki Gouvernman in gannyen koman donasyon, oubyen ki Gouvernman in aste. Me lekipman tousel pa vo gran soz, si napa sa volonte, sa konpetans ek lekspertiz pou itiliz zot byen. Meyer lekipman pa vo pratikman nanryen, si Dokter, Ners ek leres Profesyonnel medikal napa sa pasyon, sa konpasyon, sa volonte pou ofer meyer servis zot pasyan. E pasyan, li, i perdi konfyans dan nou sistenm lasante. Toulezour i annan enn ou de, ki demann State House, pou anvoy zot deor pour en dezyenm lopinyon medikal.\nMon oule ki zot konpran mwan byen. Laplipar Dokter, Ners ek leres Profesyonnel medikal, pe donn en bon servis, souvan dan sityasyon ek kondisyon difisil. Me i annan defayans serye dan nou sistenm lasante. Sirtou o nivo latitid. Konportman ki pa ditou profesyonnel. Larogans, mank konpasyon, mank responsabilite, mank planifikasyon, gaspiyaz resours.\nBokou in oubliy zot rol e responsabilite pou sov lavi. Zot preokipasyon priyoriter, se avans bann azanda politik e personnel. Fer dimoun fristre e apre blanm Gouvernman.\nEski i akseptab ki en dimoun i esper plizyer semenn oubyen mwan, pou ganny en apwentman avek spesyalis? E ler, finalman, i ganny sa apwentman, i esper plizyer erdtan pou vwar sa spesyalis? Konbyen fwa nou tann konplent e mirmirasyon nou pep, ki’n la depi bomaten e pe esper spesyalis kot Twa Zonn? Selman, kot nou fanmir i konsernen, e kot serten dimoun i konsernen, zot ganny servis pli rapid e pli efikas posib.\nEski i akseptab ki en stok lekipman dyaliz ek en stok medikaman, ki’n kout plizyer milyon Roupi, i zis gate, san ki zot ganny zanmen servi? E personn pa poz kestyon lo la? Oli planifikasyon? Eski i annan angi anba ros la? E ler serten medikaman i manke, an rezilta move management ek move planifikasyon, ou bezwen fer zot vin par avyon an irzans e zot kout nou plizyer fwa pli ser. Lekel ki bezwen peye pour sa? Se lepep! Se nou! Nou pa kapab toler sa. Nou pa kapab kontinyen toler sa.\nEski i akseptab ki sa bann zenn Dokter Seselwa, ki’n fini ganny swazi pour spesyalizasyon, pe esper tou sa bann letan pour zot al fer zot training aletranze? E Bidze i la. Labours i la.\nEski i akseptab ki lanbilans ki’n fer aksidan, zot ankor pe esper reparasyon? Oli sipervizyon? Oli disiplin?\nSityasyon i serye, e en tel sityasyon i demann mezir serye. En lodit dan diferan Departman Lasante, in montre bann defayans kritik ki nou bezwen adrese vitman. Mon pou komans par “outsourcing” Sant Dyagnostik ek laboratwar. Nou’n fer li avek gran sikse – malgre bokou rezistans – pour sant dyaliz. Mon persyade, ki sa lapros e stratezi ‘’outsourcing’’ serten servis esansyel – par etap – i ava anmenn en gran lamelyorasyon dan nou sistenm lasante e benefis pour tou Seselwa.\nMon’n koz lo Lasante. Me i annan en lot Minister kot i annan osi bann problenm. Sa se Minister Ledikasyon. I annan problenm o-nivo planifikasyon, sipervizyon, disiplin, resours imen, lekipman, mentenans, rezilta skoler e performans dezapwentan etidyan, ensidswit. Me defi prensipal, se pou asire ki bann zanfan, bann etidyan, i perform o pli o-nivo e ganny meyer rezilta ki koresponn avek lekspektasyon Nouvo Sesel. Lekol i form parti kominote e paran i reste premye edikater zot zanfan, premye e avan tou. En lot defi se retenir bann Ansenyan: mentenir e amelyor lenfrastriktir nou bann Lekol. Mon pou deal avek defayans nou sistenm Ledikasyon ofiramezir ki mon pe adres bann problenm dan Lasante. Sa osi i en priyorite dan mon nouvo manda.\nHousing pou kontinyen reste en priyorite pour mwan ek mon Gouvernman, dan sa bann lannen ki pe vini. Nou zefor dan Sekter Housing, pa pou selman kontinyen, me i pou entansifye. Nou lobzektif a lonterm, se pou permet sak fanmir Seselwa, vin propriyeter zot prop lakaz.\nSa lannen, nou pou met lakle en nouvo lakaz avek 277 fanmir Seselwa. An plis ki sa, sa lannen travay pe al komanse lo 68 younit rezidansyel dan diferan rezyon Mahé, Praslin ek La Digue. Nou annan osi plan, pou komans travay lo 72 nouvo younit lo Perseverance e ofer serten kare later lo Ile Aurore pour devlopman plis younit.\nNou pou met a-dispozisyon fanmir Seselwa, 131 kare later Mahé, Praslin ek La Digue.\nAn 2005, Gouvernman ti entrodwir ‘’Home Ownership Scheme’’ ki ti permet plizyer fanmir Seselwa vin propriyeter zot prop lakaz, pli vitman. Sikse sa Scheme, i evidan par statistik, ki montre konbyen fanmir Seselwa ki propriyeter zot prop lakaz.\nPandan sa dernyen 10an Gouvernman, in kontinyen envestir dan progranm lakaz, e mon Gouvernman i santi, ki ler in arive pou osi ofer bann fanmi,r ki pa benefisye anba sa Scheme, en loportinite pou zot osi vin propriyeter zot prop lakaz, o pli vit posib. Mon Gouvernman in deside, pou ofer en rediksyon 25 poursan lo pri lakaz bann dimoun ki lo en House Purchase Agreement avek PMC.\nBann dimoun ki pe lwe lakaz ek PMC ki swete al lo en House Purchase Agreement, zot osi zot ava benefisye avek en rediksyon 25 poursan.\nPour bann dimoun ki pe lwe lakaz ek PMC e ki pa swete al lo en House Purchase Agreement e ki pe ganny saler minimum, Lazans Proteksyon Sosyal, i ava kontribye 50 poursan anver peyman lokasyon zot lakaz.\nMon Gouvernman, i reste senser e serye anver son Polisi pou ankouraz tou fanmir Seselwa, vin propriyeter zot prop lakaz.\nNou pe osi entansifye travay lo reparasyon lakaz lo bann housing estate e rekonstriksyon sa bann estate kot si i neseser, parey Pointe Larue ek Baie Lazare.\nSa lannen 14 fanmir Graduates ek zenn Profesyonnel, pou pran posesyon zot prop lapartman dan en blok Condominium ki nou ti konstri Anse Dejeuner.\nProze Condominium lo Ile Persévérance, pou osi ofer plis loportinite sa lannen e bann lannen ki vini. An plis ki sa, nou pe met a dispozisyon nou bann Profesyonnel, 70 kare later lo Ile Persévérance, anba nouvo Scheme “self build”.\nAnfen, pou bann dimoun ki pe aste en lakaz ou en kare later pour premye fwa, nou pe aboli “stamp duty”: savedir ‘stamp duty’, lo lavant ziska R2 milyon.\nNou pou kontinyen ankouraz aktivman Sekter Prive, pou zwenn avek Gouvernman, dan en partenarya pou konstri lakaz ki ava ganny vann oubyen lwe, a en pri rezonnab.\nAnkor enn fwa, mon demann tou dimoun, pou pran zot responsabilite ek zot lobligasyon o serye, kot repeyman loan i konsernen e pou met larzan dekote, pou zot annan zot prop lakaz a lavenir.\nPandan mon kanpanny elektoral, pandan bann vizit ki mon’n fer, pandan rankont ki mon’n fer ek manm piblik, enn bann size ki’n leve souvan se pansyon Manm Lasanble Nasyonal. Seselwa i demande ki mannyer en Manm Lasanble, ki pa ankor ariv laz retret, i tous en pansyon apre dizon, zis en term ou de term dan Lasanble Nasyonal?\nNou, Gouvernman Parti Lepep, nou swiv prensip ki’n toultan anim nou e soutenir nou. Nou diriz par legzanp. Se pour sa rezon ki, komansman sa lannen, dan Konsey Minis, nou’n pran desizyon ki ni Prezidan, ni Vis-Prezidan, ni Minis, pa pou tous nou Gratwite sa lannen.\nNou prensip i ganny gide par Lavwa ek lavolonte lepep. Mon’n ekout lepep. An konsekans, mon pe propoze ki okenn Manm Lasanble Nasyonal – ansyen koman aktyel – ki pa ankor ariv laz retret, pa tous zot pansyon. Zot ava ganny zot pansyon ek tou zot benefis, ler zot ariv laz retret.\nMenm prensip pou ganny aplike pour Minis. Okenn Minis – aktyel ou ansyen – pa pou kapab ganny zot pansyon ministeryel, avan laz retret reglemante par Lalwa –natirelman.\nGouvernman pou soumet tre prosennman avek Lasanble Nasyonal, en lamannman lo kondisyon ek prosedir pansyon pour Manm Lasanble ek Minis. Mon kont lo zot sipor dan sa demars e mon remersye zot davans.\nI annan bokou lot Lalwa ki Lasanble Nasyonal, i bezwen konsidere: i konpri serten Lalwa dan nou Kod Kriminel ki nepli fer sans ozordi.\nEnn, se Lalwa ki Angle ti entrodwir an 1955, pou kriminaliz omoseksyalite. Menm si sa Lalwa pa pe ganny aplike denozour, i ankor reste dan nou sistenm Legal. Sa i en aberasyon. Sesel i en sosyete ki’n tradisyonnelman toleran: kot nou respekte diverzans lopinyon e kot nou viv anpe avek kanmarad. Nou pa en sosyete omofobik. An plis ki sa, Konstitisyon Repiblik Sesel, i garanti proteksyon anba Lalwa TOU dimoun, san diskriminasyon. Nou annan osi en lobligasyon, depi 2011, vizavi Konsey Nasyon Ini pour Drwa Imen, pou aboli tou provizyon dan nou Lalwa ki fer omoseksyalite ant adilt konsantan en akt kriminel. Koman en Leta sekiler e demokratik, Sesel i bezwen respekte son bann langazman Nasyonal, enternasyonal e Konstitisyonnel. Mon’n ekoute e mon’n konsilte. Mon Gouvernman in deside aboli sa Lalwa.\nNou pe soumet en Prozedlwa lo la, avek Lasanble Nasyonal, pour zot konsiderasyon.\nI annan plizyer lezot Lartik Konstitisyon ki nou pou al amande, baze lo serten rekomandasyon ki Constitutional Review Committee ti fer an 2009. Serten parmi zot in fini ganny enplimante. Serten lezot, nou pou al fer li. I annan osi serten lezot Lalwa, ki nou pou bezwen amande e serten nouvo ki nou pou entrodwir. Nou volonte pou fer li i la, me tousala i kapab pran en pe letan, akoz nou resours imen i limite.\nMe dan limedya, i annan en Prozedlwa ki nou anvi anmenn devan Lasanble Nasyonal.\nSa i konsern kreasyon en Komisyon kont koripsyon. Sa Anti-Corruption Commission, pou annan pouvwar fer lanket, detekte e anpes bann pratik lye avek koripsyon. I pou osi resevwar konplent kont koripsyon e fayle bann case lo baz lanket ki in fer, konsernan alegasyon bann pratik lye avek koripsyon, dan tou Departman Gouvernman e tou Lenstitisyon ki resevwar finansman ou donasyon, sorti kot Gouvernman.\nNou napa leson pou aprann avek personn, konsernen koripsyon. Nou pran aksyon sever kot i egziste. E sa Komisyon ki nou anvi kree, i ava ed pou nou ranforsi nou aksyon kont koripsyon.\nSa dernyen Eleksyon in fer bokou Seselwa kestyonn lafason ki Prezidan Larepiblik i ganny elekte. I annan en deba enteresan lo sa kestyon aktyelman. An menm tan, Seselwa i osi poz son lekor kestyon: eski i normal e akseptab pour ki en Parti Politik ensinifyan, ki’n ganny 400 vot, i desid lavenir pei avek promes ek marsandaz pos ministeryel? Se sa en vre “auction” vot – e probableman se sa ki Leader SNP, ti fer referans avek, sa swar ki i ti perdi Eleksyon.\nEn lot Kestyon ki nou devret konsidere, dan nou demokrasi ki pe toultan evolye, se konbyen manda konsekitif Prezidan Larepiblik i devret annan? Apre bokou refleksyon e konsiltasyon, mon Gouvernman ek mwan, nou’n deside propoz ek Lasanble Nasyonal, ki Prezidan Repiblik Sesel, i servi 2 manda konsekitif 5an e non pa 3 manda, parey i leka ozordi.\nMon oule fer kler ki ni mwan, ni Vis-Prezidan, ni Minis ki nou’n apwente, nou pa oule akros nou avek pouvwar. Tou sa ki enteres nou se byennet, laliberte, prosperite ek linite pep Seselwa. Se lepep – e selman lepep – ki pou desid lo son lavenir.\n38an o pouvwar. En rikord ki bokou i an vye. En rikord lakonplisman, ki kontinyen enspir tou Seselwa. Parti Lepep in anmenn nou lwen. Nou’n fer reform ekonomik, sosyal e kiltirel. Parti Lepep in donn pep Seselwa en vre lidantite Nasyonal. Nou’n donn Seselwa en vre sans lafyerte. Patriyotizm. Nou’n fer bokou reform, pou nou arive kot nou ete ozordi. Malerezman, serten sa bann reform in fer grosi bann lanbisyon pouvwar. Bokou memwar i kourt. Serten mantalite ki nou’n lite pour eliminen pe regroupe. Bokou dan lopilans zot oubliy zot nesans. Me lafors lepep, i reste sa Seselwa ki konn apresye kot i sorti e kot nou pe ale.\nIn kout mwan ser pou met lord avek vorasite ek koripsyon. Pou anmenn lape ek linite dan nou pei. Me mon’n fer li akoz mon krwar dan mon prensip. Mon krwar dan prensip Parti Lepep.\nDan sa dernyen Eleksyon, nou’n fer fas avek 5 opozan politik e avek diferan lafors – entern e eksteryer. Nou tousel – nou, Parti Lepep – nou’n debout kont TOU e nou’n ranport laviktwar.\nSete en batay feros, kont plizyer lafors. Me nou’n tenir. E wi, Gouvernman elekte dan sa pei, set en Gouvernman Parti Lepep. Me mon rekonnet ki i annan travay serye pou retourn ver dimoun, ki’n ganny anbete par fo promes.\nSa lannen nou pei pou fet son karantyenm laniverser nou Lendepandans. Si nou’n ariv kot nou ete, se gras a nou determinasyon e nou krwayans ki, dan nou Seselwa, nou annan sa kouraz pou debout e fer sa ki byen pour nou SESEL. Nou’n fer li ANSANM. La mon lapel koman Prezidan Sesel, se pou demann nou tou, pou koste ANSANM, pou nou konsolid nou linite, prezerv nou stabilite e kontinyen fer SESEL ki nou kontan, reste sa pei lape ek linite dan lemonn.\nOzordi mon donn zot sa lasirans, ki sa Gouvernman Parti Lepep pou kontinyen travay pour tou Seselwa. Pour nou byennet, pou prosperite ek progre nou pei.\nMersi. E ki Bondye i kontinyen protez e beni nou Sesel.\nMersi bokou Msye Prezidan. I reste mwan aprezan pou, parey in tradisyonnelman leka, envit zot pour en cocktail, kot zot ava ganny loportinite pou koz ek kanmarad e osi koz avek Prezidan……..\nMon kapab dir sa?\nDonk alors nou bann Manm Parlman, nou pou adjourn ziska Vandredi bomaten.


Kominike Lapolis 31/8/2018\nLapolis in raporte ki Ian Sirame, sa kondannen ki tin ganny arete koman sispe dan lanmor Roy Philoe ki ti arive prizon Montagne Posee pandan apremidi le 19 Out in ganny anmenn ankour ozordi kot in ganny sarze pou lofans mert.\nLakour in ordonnen ki i kontinyelman ganny detenir prizon.\nEn zonm 39 an ki reste Cote D’or Praslin in ganny anmenn ankour Mahe yer kot in ganny sarze pou 2 diferan lofans vol dan lakaz ki ti arive granmaten le 29 Out dan sa menm distrik.\nSa akize ti ganny arête par zofisye lapolis ki ti lo patrol ki ti apersevwar sa zonm dan zanmerant kot en laboutik Cote D’or e la zot ti deside fouy lo li. Propriyete trouve avek li sa letan ti deswit ganny idantifye koman itenm ki tin fek ganny raporte vole kot 2 lakaz. Sa larestasyon ti zis apre ki sa akize tin komet son 2 lofans


‘Lafanmir Pti Lepa’ – en nouvo albonm nef sanson pour konmemor Lannen Lafanmir -Seychelles Nation\n‘Lafanmir Pti Lepa’ – en nouvo albonm nef sanson pour konmemor Lannen Lafanmir |02 September 2021\nEn nouvo albonm nef sanson diferan stil e zanr dedye a lafanmir in ganny prodwi pour onor, promouvwar e ankouraz bann fanmir.\nSa albonm i rezilta travay en lekip ki ti formen lafen Zanvye sa lannen pour rod fason inovativ pour propaz mesaz levek Dyosez Katolik Sesel, Monsenyer Alain Harel, lo lafanmir dan tou kwen pei.\nSa lekip ki dirize par koup Christopher e Gina Adelaide, de laik angaze dan legliz, i osi konpri Viker Zeneral Per Eric Leon osi byen ki plizyer lezot parwasyen.\nChristopher Adelaide ek son lekip in travay an pros kolaborasyon avek Monsenyer Harel lo tenm ‘Lafanmir’ pour prodwi sa konpilasyon nef sanson.\n«Sa bann letan, anba restriksyon enpoze par Lotorite Lasante Piblik, bann fidel pa ti pe kapab rasanble an kominote. Lekip ti santi ki lanmizik ti enn bann fason ki en gran parti popilasyon ti pou kapab ganny touse,» Gina Adelaide, portparol sa group in dir.\n‘Lafanmir, Pti Lepa’ i tit sa albonm ki’n enspire par tenm ‘Pti Lepa’ anba ki nou pe viv sa lannen lafanmir. Bann sanson in konpoze par Christopher, Gina ek Per Eric respektivman me zot in ganny enterprete par diferan fanmir, zanmi ek parwasyen Sent Fanmir Nazareth, Grand Anse Mahé ki’n osi enkli bann zanfan ek bann zenn.\n“Bann lanmizik ek sanson i varye depi ‘slow’, ‘reggae’, ‘dancehall’ ek moutya avek bann parol ki pour ed bann fanmir priye, medite e repran konsyans valer ek labote lafanmir.\nParmi bann sanson, i annan ki pou ed nou apresye maryaz, bann ki pou ed nou apresye nou menm konman en kado pour nou prosen e rekonnet nou prosen konman en kado, bann ki pou ofer Senyer bann soufrans ki bokou fanmir i rankontre e remersye Senyer ki touzour la pour sov nou e konsol nou,” Gina in dir.\nI’n fer remarke ki pei i ankor dan milye en pandemi e pe viv bokou difikilte.\n«Byensir, lafanmir pa pe ganny eparnye. Me nou ganny envite pour persevere, pour pran letan, pour avanse, dousman me sirman. Annou kontinyen nou zefor pour apros pli pre avek kanmarad, pli pre avek nou bann proze lavi e sirtou pli pre avek Bondye. Levanzil lafanmir i bezwen kontinyen propaze pandan sa letan difisil, kot bann fanmir pa pe neseserman aksed led atraver lekout, lakonpannyman, bann sesyon formasyon ek lezot aktivite akoz restriksyon mouvman ek kontak fizik ki limite,» Gina in fer resorti.\nFodre dir ki lafanmir in touzour ganny apresye konman pilye en sosyete. Se apartir lafanmir ki en sosyete i ganny son fondasyon pour sirtou kontinyen viv e sirviv. Lafanmir i alors en gran siny lesperans pour tou imen nenport ki krwayans ou lafwa ki nou swiv. Se pour sa rezon ki legliz Katolik Sesel in vreman akey deklarasyon Lepap François ki’n dedye sa lannen konman Lannen Lafanmir.\nTou dimoun pe alor ganny envite pour met enn sa albonm dan zot koleksyon. Bann parwas pe deza pran rekomann bann dimoun ki anvi aste en CD ki kout R125 ouswa en pendrive ki li i kout R175. Pou osi annan parol bann sanson dan en pti liv ki pou akonpanny CD ek pendrive e dan sa liv i annan en nimero ki pou ganny antre dan en raffle ki pou tire le 26 Desanm zour Lafet Sent Fanmir Nazareth. Sa lekip prodiksyon i asir piblik ki zot pa pou regrete akoz bann sanson lo sa albonm i tre bon kalite e i en prodiksyon tre o nivo prodwi anba direksyon Msye Eddy Thelemaque kot Relations Sound Studio. Pour plis detay manm piblik ek bann fanmir ki enterese ganny enn sa albonm zot kapab kontakte limero: 2527328/282371.\nAntretan, Dyosez i kontinyen dan son zefor pour ede promouvwar, siport e edik lafanmir, e remersye tou parwas ek group ki pe angaze dan sa parkour. Mersi osi tou bann akter, fanmir, e minis responsab pour lafanmir, Madanm Marie-Celine Zialor, pour zot partisipasyon dan proze Pti Lepa.\nBann portre ki akonpanny lartik i montre serten moman for pandan lanrezistreman sa nouvo albonm ensi ki bann dimoun ki’n partisip dan sa travay..


‘Zanfan i la pour nou e nou la pour zot’\nDepartman Ledikasyon ti deside pour rekonpans bann ansennyan pti lanfans pour zot devouman ek travay dir dan lenplimantasyon progranm lektir ALAP resaman. An 2009, en group ansennyan lakres ti resevwar zot rekonpans swivi par en lot group ansennyan dan primer enn an 2010. Sa lannen, progranm ALAP i dan son dernyen faz lenplimantasyon zeneral dan primer de e bann ansennyan pou ganny zot rekonpans boner lannen prosenn.\nMis Wilna Rosine i enn parmi bann ansennyan ki ti ganny rekonpanse pour son bon travay dan primer enn lannen pase pandan en seremoni ki ti fer an Zilyet sa lannen. Mis Wilna i en veteran dan lansennyman avek 40-an leksperyans dan staz pti lanfans, pli presizeman dan P1 ek P2. Son parkour dan lansennyman ti komans a laz 21-an kot lekol primer Takamaka ziska konmela.\nI ti komans son karyer avek en formasyon entansif kot ‘Teacher Training College’ e apre sa i ti swiv plizyer lezot kour formasyon ki Minister Ledikasyon ti ofer dan bann diferan size ek pedagozi. I ti enn parmi bann ansennyan ki ti ede devlop bann premye progranm angle pour ledikasyon pti lanfans ek primer. En kantite etidyan in pas dan lanmen Mis Wilna e ozordi i fyer pour vwar bann profesyonnel ki in ansennyen pe fer bann kontribisyon pozitiv e remarkab dan lasosyete.\nAtraver sa entervi, nou ava dekouver plis lo sa ansennyan, son parkour, lakonplisman avek lenplimantasyon progranm lektir ALAP an relasyon avek laprantisaz, lansennyman, sipor paran, formasyon ek son leksperyans an zeneral.\nKwa ki’n fer ou ganny sa rekonpans parmi bann meyer ansennyan P1 pour lannen 2010?\nMis Wilna Rosine : Lanmour, komitman, zefor, lentere ek devouman dan mon travay in ed mwan pour ganny sa rekonpans. Mon apresye bokou sa rekonpans, me sa ki mon pli kontan se sa satisfaksyon ki mon’n gannyen atraver rezilta mon bann zanfan. Mon senserman krwar ki bann ansennyan ki travay tre dir i devret ganny rekonpanse. Sa linisyativ ki Seksyon Pti Lanfans dan Departman Ledikasyon in pran pour rekonpans bann ansennyan pti lanfans ki’n perform tre byen i a motiv lezot pour annan plis komitman e met plis zefor dan zot travay pour ogmant lefikasite ek nivo ledikasyon. Bravo, Departman Ledikasyon !\nKi mannyer ou kapab evalye progre ou bann zanfan dan lalektir depi lannen pase ziska prezan?\nMis Wilna Rosine : Lannen pase mon bann zanfan ti prodwir bann tre bon rezilta dan evalyasyon nasyonal P1. Rezon pour sa se akoz zot ti ganny byen antrennen pour zot perform a en nivo tre o. Sa bagaz ki zot in gannyen depi lakres atraver progranm ALAP in ed zot pour devlop diferan skil ek konpetans dan lalektir. Anplis ki sa zot sans kreativite ek konpreansyon pe ganny byen devlope atraver bann diferan teks ek aktivite.\nProgre i evidan, lamazorite zot i kapab lir bann teks konplike e travay endepandaman. Mon fyer pour dir ki tou mon zanfan i kapab lir, menm si tou pa lo menm nivo. Progranm ALAP i met anplas bann konpetans debaz pour lalektir an Kreol e sa in fasilit laprantisaz dan lezot size. I remarkab alor ki dan Angle osi mon bann zanfan pe byen debrouye.\nKi mannyer ou war performans ou bann zanfan dan lekritir?\nMis Wilna Rosine : Progranm ALAP pa zis met lanfaz lo lalektir, me i osi annan en seri materyo pour devlop kreativite dan lekritir ek prodiksyon ekrir parmi bann zanfan parey in ganny preskrir dan progranm letid. Ziska prezan mon remarke ki mon bann zanfan in fer bon progre dan lekritir. Sa in posib akoz zot in ganny bokou bagaz neseser pour ed zot devlop zot sans kreativite. Mon sirprann pour vwar bann prodiksyon ekrir ki bann zanfan in arive fer a ler aktyel.\nZot in metriz byen bann vokabiler, gramer e striktir ki zot in aprann. Travay pa fini la, e i reste ankor plis travay pour fer.\nKi mannyer ou kapab evalye ou performans dan lansennyman lalektir depi ler sa progranm in\nMis Wilna Rosine : Sa progranm in agrandi bokou mon konnesans. Mon’n ganny en kantite nouvo lide ki mon pe met an aplikasyon dan mon laklas tel ki : stratezi pour rakont zistwar, teknik lansennyman lalektir, lorganizasyon ek deroulman aktivite diferansyasyon eksetera. Sa bann nouvo lide in donn mwan plis gou, lentere ek konfidans pour travay avek mon bann zanfan. I osi annan plis materyo kolore ek bann aktivite tre enteresan ki’n fer mwan, osi byen ki mon bann zanfan, vin pli motive. Wi, mon kapab dir ki mon’n aprann bokou atraver progranm ALAP. Menm si mon en ansennyan aze, mon laz pa’n en baryer pour mwan ditou, mon’n devlope profesyonnelman e mon pe kontinyelman donnen pour batir en fondasyon solid dan pti lanfans pour ki mon zanfan i kontinyen perform alaoter dan primer e fer mon lekol touzour ganny renonmen.\nKi mannyer ou kapab dekrir lanvironnman ou laklas kot laprantisaz lalektir pe deroule?\nMis Wilna Rosine : Lanvironnman mon laklas i tre atiran. Mon fer sir ki dan sak kwen i annan en balans travay ansennyan ek zanfan ki ganny afise. Kwen Kreol i tre kolore avek bann materyo ALAP ki’n ganny prepare par Seksyon Pti Lanfans, osi byen avek bokou materyo otantik ek aktivite siplemanter. Fason ki mon’n organiz mon laklas i favoriz laprantisaz bann zanfan. I fer ki i annan ase lespas pour travay group, endividyel, dramatizasyon e osi enportan pour fasilit deplasman. En lanvironnman laklas parey i ede pour mentenir motivasyon ek lentere zanfan e evidaman kre en lanbyans formidab pour laprantisaz deroule.\nParey ou konnen rol ek sipor paran i tre enportan dan laprantisaz bann zanfan. Dekrir partisipasyon paran ek sipor ki ou’n gannyen avek zot?\nMis Wilna Rosine : I annan en ‘Open door policy’ kot mon lekol. Paran i ganny sans a tou moman pour vin vwar travay e diskit lo progre zot zanfan. I annan en bon nonm paran ki pare, enterese e fer serten kontribisyon pour ede rann lansennyman ek laprantisaz pli efikas. Me par kont i annan osi en pti group paran ki rarman apros lekol. Mon krwar ki tou paran i devret santi zot konsernen avek ledikasyon zot zanfan e donn nou en kou-d-men dan demars pour anmenn en meyer ledikasyon pour tou zanfan san eksepsyon.\nKomant en pe lo formasyon ki ou’n gannyen vizavi lenplimantasyon progranm ALAP?\nMis Wilna Rosine : Mon’n pas atraver en seri formasyon anliny avek lenplimantasyon progranm ALAP an 2010 ek 2011. Sa formasyon ti annan pour bi donn ansennyan bann bagaz ek zouti neseser pour zot kapab enplimant sa progranm avek sikse. Formasyon ti tre entansiv, byen enformatif e pratik ki ti vreman motiv mwan koman en partisipan. Personnelman mon’n aprann bokou e ganny en bagaz ris ki’n fer mwan vin pli konfidan pour enplimant sa nouvo progranm. Mon’n osi kontan pour ganny bann plan lansennyman konplet e byen detaye ki’n met a nou dispozisyon. Sa dan limenm in en gran led akoz in tir en bon pe travay planifikasyon lo mwan, e in donn mwan plis letan pour ansennyen e travay avek sak zanfan dapre zot abilite, en keksoz ki mon ti toultan swete i arive. I’n vreman en gran soulazman pour mwan akoz mon kapab ariv kot mon lakour en pe pli boner.\nSa formasyon i enn ki ti ekselan konpare avek lezot ki mon’n swiv oparavan. Mon felisit Seksyon Pti Lanfans ek bann formater pour sa bon travay lekip. Mon dezir se ki Departman Ledikasyon i kontinyen organiz bann pti sesyon formasyon pli souvan pour fer nou bann ansenyan reste azour avek bann nouvo devlopman dan ledikasyon bann pti zanfan an zeneral.\nKi kalite sipor ou pe gannyen avek ou asistan?\nMis Wilna Rosine : Manmzel Nelly Larue i en zenn tre motive ki pe asiste mwan dan mon travay. I en dimoun ki kontan e konpran devlopman bann pti zanfan. Nou travay an kolaborasyon e nou konpran byen kanmarad. I ed mwan bokou e se li ki prepar laplipar materyo siplemanter tel ki kart, bann zwe, letiket, eksetera. I osi asiste mwan avek group latelye, menm parfwa avek bann zanfan ki annan difikilte. Son devosyon ek kontribisyon in ede pour fer nou bann zanfan ganny rezilta ekselan dan evalyasyon nasyonal lannen pase.\nAn zeneral dekrir ou leksperyans avek progranm ALAP?\nMis Wilna Rosine : Si mon pou konpar bann progranm kreol ki mon’n travay avek dan lepase avek sa nouvo progranm ALAP, mon vwar ki i annan en gran diferans. Bann progranm avan ti annan mwens resours e pa ti sitan kolore e atiran parey progranm ALAP. Dan sa ka bokou mon letan ti ganny dedye dan planifikasyon ek preparasyon leson. ALAP i en progranm ki annan en konteni ki vreman ris e konplet. I vin avek tou son bann resours pour laprantisaz ek lansennyman. Parey ou konnen, travay en ansennyan sirtou dan staz pti lanfans i enn ki pa fasil ditou. Avek lentrodiksyon ALAP mon’n santi mwan pli leze akoz tou resours in pare e mon letan i zis pour ansennyen. Mon’n kapab travay avek sak zanfan koman en endividi e fer sir ki zot bezwen laprantisaz i ganny adrese. Avek ALAP, mon’n fer li, mon’n reisir e mon bann zanfan in progrese. Rezilta in montre ki plis ki lanmwatye mon bann zanfan in ariv a en nivo tre avanse, nivo trwa dan lalektir.\nFransman pour dir lo komansman mon ti per progranm ALAP. Sa ki ti fer mwan pli per ankor se ler Madanm Shirley Choppy, direkter Seksyon Pti Lanfans, ti dir dan formasyon ki alafen P2 tou zanfan i devret kapab lir ek ekrir. Malgre sa defi mon’n byen adapte avek sa progranm. Avek led mon asistan, bann ansennyan lakres ek sipor mon kordinatris, Madanm Marlene Zelime e zofisye ledikasyon sorti dan Seksyon Pti Lanfans, Madanm Morine Max, mon’n akonpli bokou e mon’n atenn mon target, e tou mon zanfan in arive konn lir ek ekrir. Sa defi ki Madanm Choppy ti prezant avek nou in vin en realite, me avek bokou pasyans, travay dir ek determinasyon.\nKi ou swe pour ou bann zanfan e lavenir?\nMis Wilna Rosine : Mon swete ki mon bann zanfan i kontinyen ganny tou lankourazman posib pour zot progres plis dan lalektir akoz i pa fini la. Mon espere ki sa gou pour lir i ganny soutenir e ki zot pran lalektir koman zot zanmi. Mon pli gran swe se ki sa travay ki mon’n fer i annan son swivi dan primer pour ki sa group zanfan ki’n sorti dan mon lanmen i a toultan prodwi bann bon rezilta pour anmenn laviktwar pour zot menm, zot paran e zot lekol. Anplis ki sa mon demann tou ansennyan pti lanfans e primer pour reste angaze e pozitiv, gard en lespri ouver e annan sa komitman anver zot travay e met zanfan premye dan tou sa ki zot fer. Sa i ava permet zot fer sa diferans dan zot lansennyman ek laprantisaz bann zanfan. Lo en not final, mon konsey pour tou ansennyan, se ki tou zanfan i annan potansyel pour devlope, aprann e progrese dan zot parkour skoler. Zot la pour nou e nou la pour zot osi.\nKontribye par Seksyon Pti Lanfans, Departman Ledikasyon


Konman pour idantifye vre ladorasyon? | Bon nouvel\n1. Eski i annan zis en sel vre larelizyon?\n“Vey byen sa bann fo profet.”—MATYE 7:15.\nZezi ti koz avek son bann disip lo en sel larelizyon, sa enn ki vre. I parey en semen ki anmenn ver lavi eternel. Zezi ti dir: “Pa bokou ki pe trouv” sa semen. (Matye 7:14) Bondye i aksepte zis sa kalite ladorasyon ki dan son Parol, Labib. Tou bann vre Kretyen i ini ansanm pour ador Bondye, zot annan menm krwayans.—Lir Zan 4:23, 24; 14:6; Efezyen 4:4, 5.\nGet sa video Eski Bondye i aksepte tou kalite ladorasyon?\n2. Ki Zezi ti dir lo bann fo Kretyen?\n“An piblik, zot dir ki zot konn Bondye, me sa ki zot fer i montre ki zot pa konn li.”—TIT 1:16.\nZezi ti averti ki i ti pou annan bann fo profet ki ti pou kontamin vre larelizyon Kretyen. An deor, zot kapab paret konman bann vre adorater. Zot dir ki zot Kretyen. Me ou kapab rekonnet zot par sa ki zot vreman ete. Ki mannyer? Zis vre ladorasyon ki pou fer bann vre Kretyen vin bann dimoun ki annan bann bon kalite ek fason azir.—Lir Matye 7:13-23.\n3. Ki mannyer ou kapab idantifye bann vre adorater Bondye?\nAnnou get senk laspe ki idantifye zot:\nBann vre adorater i respekte Labib konman Parol Bondye. Zot fer bokou zefor pour viv dapre bann prensip Labib. Vre larelizyon i diferan avek lezot larelizyon ki baze lo pwennvi zonm. (Matye 15:7-9) Bann vre Kretyen i met an pratik sa ki zot ansennyen.—Lir Zan 17:17; 2 Timote 3:16, 17.\nBann vre disip Zezi i annan respe pour non Bondye, Zeova. Zezi ti montre ki i ti annan respe pour non Bondye par fer dimoun konn son non. I ti ed lezot pour konn Bondye e montre zot konman pour priye pour ki son non i ganny sanktifye. (Matye 6:9) Ki larelizyon ki koz lo non Bondye?—Lir Zan 17:6; Romen 10:13, 14.\nBann vre Kretyen i pres lo Rwayonm Bondye. Bondye ti anvoy Zezi pour pres sa bon nouvel lo Rwayonm. Rwayonm Bondye i sa sel lespwar pour limanite. Zezi ti kontinyen koz lo Rwayonm ziska son lanmor. (Lik 4:43; 8:1; 23:42, 43) I ti dir ki son bann disip ti pou pres lo Rwayonm Bondye. Si en dimoun i koz lo Rwayonm Bondye, ki larelizyon i ladan?—Lir Matye 24:14.\nBann disip Zezi pa form parti sa move lemonn. Ou kapab rekonnet zot akoz zot pa pran par dan politik e dan bann konfli sosyal. (Zan 17:16; 18:36) Deplis, zot pa imit move pratik ek latitid sa lemonn.—Lir Zak 4:4.\nBann vre Kretyen i vreman kontan kanmarad. Zot in aprann dan Parol Bondye ki zot devret respekte dimoun tou ras oubyen nasyonalite. Menm si fo larelizyon in souvan siport aktivman bann lager ant bann nasyon, bann vre Kretyen pa fer sa. (Mika 4:1-3) Plito, bann vre Kretyen i volonterman servi zot letan ek resours pour ed e ankouraz lezot.—Lir Zan 13:34, 35; 1 Zan 4:20.\n4. Eski ou kapab idantifye sa vre larelizyon?\nKi larelizyon ki baz tou son lansennyman lo Parol Bondye, ki respekte non Bondye e ki koz lo Rwayonm Bondye konman sa sel lespwar pour limanite? Lekel sa group ki demontre lanmour anver lezot e pa partisip dan bann lager? Ki ou panse?—Lir 1 Zan 3:10-12.\nPartaze Partaze Konman pour idantifye vre ladorasyon?


COVID-19 - Mizisyen lokal i montre zot solidarite atraver en sanson - Seychelles Nation\nCOVID-19 - Mizisyen lokal i montre zot solidarite atraver en sanson | 14 April 2020\nEn group santer e mizisyen lokal in zwenn ansanm pour fer en sanson an solidarite avek tou nou bann dimoun ki pe travay nwit e zour pour asire ki sa pandemik COVID-19 pa propaze e fer dega dan nou pti pei e osi fer sir bann ki’n enfekte i ganny sa swen neseser.\nSa travay i en linisyativ Jean Marc Volcy, ki’n ekri bann parol e fer lanmizik pour sa sanson ki annan pour tit ‘Solider’. I dir sa lide ti ganny byen aksepte par son koleg mizisyen Joseph Sinon ki pa ti tarde pour ralye bann santer e mizisyen pour travay lo lanrezistreman sa sanson osi byen ki fer son klip video.\nJean Marc in dir avek Seychelles NATION ki lide pour sa sanson ti vin apre ki i ti antann Dokter Jude Gedeon avek son lekip pe enplor pep Seselwa pour ekoute e swiv bann lenstriksyon medikal pour pa propaz sa viris dan kominote.\n“A sa moman mon ti realize ki ti ava bon annan en keksoz kolektiv kot nou tou nou koz menm parol e pas menm mesaz e se la ki sa lenspirasyon ti vini pour fer sa sanson. Mon vreman kontan ki bann artis in byen akeir lide pour pas sa mesaz e zot in dakor pour nou travay ansanm malgre sitiasyon enpe konplike pour nou kapab fer sa sanson,” Jean Marc i dir.\nI dir ki napa personn ki’n ganny okenn peyman dan sa linisyativ me in plito an solidarite. I dir i kontan ki tou dimoun in aksepte sa sanson dan en fason byen e mesaz pozitiv in byen ganny pase.\nI dir i annan bokou lezot lide ek linisyativ ki i pe mazin lola. I dir i enportan donn sipor nou bann dimoun lo fron batay dan bann moman parey.\nMe ki mannyer bann santer ek mizisyen in zwenn pour fer repetisyon dan sa sitiasyon kriz?\n“Apre ki mon ti’n ekout sa demo ki Jean Marc ti’n anvoy mwan mon ti vwar li tre enteresan e sa ti apepre trwa semenn pase. Deswit mon ti dir li mon a organize pour ralye detrwa santer pour tonm dakor pour nou rikorde e i ti dir mwan gete ki fason pour fer sa,” Joseph ti eksplike.\nI dir i pa ti tarde pour ganny en booking pour stoudyo e osi pour ralye bann santer ek mizisyen ki i dir i fasil pour travay avek. Anvi sa mezir ‘gard zistans’, Joseph i dir sakenn ti ganny kontakte endividyelman e ganny son ler e zour pour vin kot stoudyo pour fer zot bout ziska ler sanson in ne.\nI dir filming osi pa ti fasil akoz sa mezir ‘gard zistans’ ki zot in bezwen obzerve me avek zot leksperyans zot in kapab fer li e in sorti dan en fason ki satisfezan e pour sa i remersye Jonny Volcère, Ion Kid pour bann lanrezistreman e osi tou bann mizisyen ki’n partisipe pour zot korperasyon.\n“Nou pa ti pe ekspeke son rezilta pour osi bon anvi sitiasyon nou’n travay lo sa sanson e osi pour anrezistre li me ziska aprezan nou vreman satisfe. I’n sorti byen e sakenn i fer son bout vreman byen e bann reaksyon i vreman pozitiv. Mon krwar en tel linisyativ in tonm byen e sa sanson pe ede soulaz e relev moral bann dimoun dan sa moman kriz e kot lamazorite dimoun i dan lakour e osi pour montre bann dimoun ki lo fron batay ki nou pe mazin zot dan sa moman kritik,” Joseph in fer resorti.\nKonman sa mizisyen ki’n kordin sa travay, Joseph i dir i vreman apresye fason bann fàn in resevwar sa sanson e bann mesaz in byen pase e in byen ganny aksepte.\nJoseph i dir ki dan sa moman difisil kot dimoun i kot zot ek zot fanmir, sa group mizisyen i annan lezot lide e linisyativ ki zot pe travay lola pour siport bann dimoun e kit zot moral anler.\nApard Jean Marc ek Joseph zot menm, bann lezot santer ek artis ki’n partisip dan sa travay i Elijah, Ion Kid, Reuben, Emmanuel Marie, Regi, poet Raspyek, Sandra, Sly, Vurna ek Antoinette Dodin.\nSa sanson ti konmans zwe lo televizyon SBC Dimans zour Pak me sinon i annan plizyer zour depi ki dimoun pe partaz sa video lo rezo sosyal.\n(Menm si kalite pa tro bon, nou prezant zot detrwa portre ki montre serten sa bann artis ki’n partisip dan lanrezistreman e filming sa sanson ‘Solider’).


Fer ou letid Labib pli efikas e pli gou\nZOZYE ti bezwen diriz nasyon Izrael ler zot ti pe antre dan Later Promiz. Sa ti pou vreman difisil. Par kont, Zeova ti donn li lafors e ankouraz li par dir: “Reste for e pran kouraz.” I ti dir Zozye ki si i lir e obei Lalwa, i ti pou fer bann bon desizyon e reisi.—Zozye 1:7, 8.\nNou pe viv dan “en letan vreman difisil,” alor lavi pa fasil. (2 Timote 3:1) Si nou anvi reisi parey Zozye, nou bezwen swiv sa menm konsey ki Zeova ti donn li. Nou bezwen lir Labib regilyerman e servi sa ki nou aprann pour nou kapab fer bann bon desizyon.\nMe petet serten parmi nou pa konnen ki mannyer pour etidye oubyen nou pa kontan etidye. Par kont, i vreman enportan pour nou annan en letid Labib personnel. Anmezir ki ou pas lo sa bwat “ Esey sa bann sizesyon,” ou pou ganny bann nide ki pou ed ou benefisye avek ou letid e fer li pli gou.\nEn psalmis ti sante: “Gid mwan lo semen ou bann komannman akoz mon kontan met zot an pratik.” (Psonm 119:35, nou ki’n met an gro lekritir nwanr.) Ou osi ou kapab kontan pour etidye Parol Bondye. Ou pou dekouver bann zoli panse anmezir ki ou kontinyen etidye Labib.\nMenm si ou pa bezwen diriz en nasyon parey Zozye, ou annan ou prop difikilte. Alor, parey Zozye, lir e obei Parol Bondye. Si ou fer sa, ou pou fer bann bon desizyon e reisi.\nESEY SA BANN SIZESYON\nPriye avan ou etidye. Dan Labib i annan bann panse Zeova e zot in ganny ekrir pour ou benefis. Alor ler ou lir Labib, demann Zeova pour ed ou konpran, rapel e servi sa ki ou pe lir pour fer bann bon desizyon dan ou lavi.—Ezra 7:10, NWT.\nDemann ou lekor bann kestyon anmezir ki ou lir Labib ouswa bann piblikasyon baze lo Labib. Par egzanp, ‘Ki mon aprann lo Zeova dan sa seksyon? Ki mannyer sa i relye avek tenm Labib? Ki mannyer mon kapab servi sa bann pwen pour ed lezot?’\nMedit lo sa ki ou etidye. Fer en pti poz e reflesi lo sa ki ou fek lir. Demann ou lekor: ‘Ki mannyer sa i fer mwan santi? Akoz i fer mwan santi koumsa? Ki mannyer i relye avek sa ki mon ti pas atraver dan lepase, sa ki mon pe pas atraver la konmela oubyen sa ki mon kapab pas atraver a lavenir? Ki mannyer mon kapab aplik sa bann prensip Labib oubyen konsey dan mon lavi?’ (Zob 23:5; Psonm 49:3) Ler ou medite, vwar si ou kapab eksplike akoz Zeova i demann son pep pour evit serten pratik. Oubyen mazin lo ki ti pou’n arive si sa dimoun ki ou fek lir lo la ti’n fer keksoz dan en lot fason.—Deterononm 32:28, 29.\nServi ou limazinasyon ler ou pe lir. Par egzanp, eski ou kapab imazin sa senn kot bann frer Zozef ti vann li avek bann Ismaelit? (Zenez 37:18-28) Ki ou vwar, tande e santi? Met ou lekor dan plas sa bann dimoun dan sa resi. Ki zot ti pe mazinen e santi? Ler ou servi ou limazinasyon, ou pou pli benefisye avek ou letid.\nServi bann zouti Labib ki lorganizasyon i donnen. Sa bann zouti i kapab fer ou resers pli enteresan. Aprann ki mannyer pour servi bann zouti ki disponib dan ou langaz, sa ki lo Enternet ek sa ki’n ganny enprimen. Pa ezite pour demann lezot pour ed ou aprann ki mannyer pour servi zot byen. Par egzanp, Watch Tower Publications Index oubyen Liv resers pour Temwen Zeova pou ed ou trouv lenformasyon lo serten topik ek leksplikasyon pour en kantite verse Labib. Servi sa pti liv En led pour etidye Parol Bondye. Sa bann zouti i annan bann lenformasyon itil parey bann map, lord ki bann levennman ti arive, ki kalite pwa ek mezir ki ti ganny servi dan letan Labib e lezot size ankor.\nFer en rezimen lo bann pwen prensipal. Sa pou ed ou rapel sa ki ou fek etidye. Pli bon ankor, koz avek lezot lo sa ki ou’n aprann. Eski i annan en keksoz ki ou kapab servi dan predikasyon? Ler ou fer sa, ou pou rapel bann pwen prensipal e lezot osi pou benefisye avek ou letid.\nPartaze Partaze Ki mannyer pour fer ou letid Labib pli efikas e pli gou?


Mesaz Minis pour Lanplwa, Imigrasyon ek Leta Sivil, Myriam Telemaque, alokazyon Lafet Travayer 2020 - Seychelles Nation\nMesaz Minis pour Lanplwa, Imigrasyon ek Leta Sivil, Myriam Telemaque, alokazyon Lafet Travayer 2020 | 30 April 2020\n‘Annou montre plis rekonnesans anver nou travay’\nMinis pour Lanplwa, Imigrasyon ek Leta Sivil, Myriam Telemaque, in demann tou travayer pour mazin lo nou rol konman en travayer e pour montre plis rekonnesans anver nou travay pandan sa moman kot Sesel e larestan pei dan lemonn pe pas atraver bann moman difisil fas a sa pandemik COVID-19.\nSa i vin dan en mesaz ki Minis Telemaque in anvoye alokazyon Lafet Travayer demen le 1er Me.\nMesaz Minis Telemaque i lir koumsa :\n«Alokazyon Lafet Travayer, mon oule remersye tou travayer pour zot travay dir e zefor ki zot donnen dan zot travay.\n«Sesel i zwenn lemonn antye pour montre solidarite avek tou travayer. Bokou travayer sa lannen pou selebre Lafet Travayer dan zot lakour, an rezilta bann restriksyon lasante anfas pandemik COVID-19. Sa i bann mezir ki nou bezwen swiv pour asire ki nou lafors travayer i reste sen e sof.\n«Mon alor remersye tou travayer dan servis kritik ek servis esansyel pour zot travay ki pe ede protez nou pei. Mon remersye bann ki pe travay dir pour anpes sa viris propaze e pour sov lavi sa ki’n ganny enfekte. Annou pran sa letan pour mazin nou rol konman en travayer e annou montre plis rekonnesans anver nou travay. Annou kontinyen donn nou sipor e travay ansanm pour nou al anver en fitir avek lespwar malgre defi COVID-19.\n«Lenpak viris korona i loportinite pour anplwayer amelyor serten kondisyon e ofer kondisyon travay ki pli inovativ. Nou pou bezwen fer serten sakrifis me Sesel i kont lo tou son bann travayer pour sakenn fer son kontribisyon.\n«Bonn fet tou travayer.»\nSours : Minister Lanplwa, Imigrasyon ek Leta Sivil


Lasanble in aprouv lalwa pour etabli Lenstiti Kiltir, Leritaz ek Lar -Seychelles Nation\nLasanble in aprouv lalwa pour etabli Lenstiti Kiltir, Leritaz ek Lar |25 October 2021\nByento kiltir ek tou form lar dan pei pou tonb anba en nouvo Lenstiti Kiltir, Leritaz ek Lar olye en minister ou departman kiltir parey in leka pandan plizyer lannen e sa lenstiti pou tonb anba direksyon Prezidan.\nSa pou posib la ki Lasanble Nasyonal in donn son sipor en prozedlwa pour etabli sa lenstiti.\nDan sesyon Lasanble Merkredi apremidi, Vis-Prezidan Ahmed Afif ti prezant sa prozedlwa pour konsiderasyon ek laprouvasyon bann manm.\nKiltir Kreol i annan en plas enportan dan lavi tou Seselwa pour gard sa linite antre nou malgre tou nou diversite – lorizin, krwayans, ledikasyon ek lezot diferans.\nI’n fer resorti ki kiltir Kreol Seselwa i inik e nou bezwen toultan konsyan nou frazilite vizavi bann presyon eksteryer e alor fer li nou devwar nou tou ansanm konman Seselwa pour prezerv nou lidantite kiltirel ki fer nou fyer konman en pep Kreol ki viv ansanm konman en pep e non pa akote kanmarad sakenn dan son kominite.\n“Moman in arive pour nou ranforsi nou lenstitisyon kiltirel,” VP Afif ti dir.\nI ti dir ki sa prozedlwa, ki annan pour bi kre en lenstiti nasyonal pour kiltir, leritaz ek lar, i donn lavi Lartik 39 (1) nou Konstitisyon kot Leta i rekonnet drwa tou dimoun pour pran par dan lavi kiltirel e pour profese, promouvwar, zouir e protez bann valer e koutim kiltirel pep Seselwa dapre preskripsyon ki lalwa i kapab prevwar e ki neseser dan en sosyete demokratik.\n“Sa nouvo striktir i mark en lot letap dan nou bann zefor pour asire ki kiltir i ganny zere dan en fason diferan kot sitwayen Seselwa i pran responsabilite pour son kiltir e form en lenstitisyon endepandan pour gid li dan son devlopman. Sa lenstiti i annan pour bi asir stabilite, kontinyite ek permanans dan gouvernans sekter kiltir, leritaz ek lar e pour met lanfaz lo prezervasyon, promosyon ek devlopman kiltirel, kreativite ek inovasyon. Son bi prensipal se pour fer li nou devwar pour vin gardyen nou leritaz. Sa striktir pour kre en lanvironnman ki pou met an valer partisipasyon ek kontribisyon tou Seselwa, tou artis, tou lasosiasyon artis e i pa pou diminyen plas personn dan nou sosyete.”\nLenstiti Kiltir Leritaz ek Lar i ranplas minister ek departman kiltir.\nSa prozedlwa pe propoz bann pwen swivan:\n- Lenstiti Kiltir, Leritaz ek Lar i en antite Leta endepandan e parey tou bann lenstitisyon endepandan i tonb anba sef deta ;\n- Sa lenstiti pou ganny zere par en sekreter zeneral ki pou reprezant sekter kiltirel lo pli o nivo dan gouvernman e i pou ganny apwente par prezidan swivan propozisyon ki i pour resevwar avek bann reprezantan bann seksyon dan domenn kiltirel ;\n- En konsey konsiltatif ki pou responsab pour donn konsey lo tou size ki afekte sekter kiltirel, pou ganny met anplas ;\n- Sa lenstiti pou ranforsi e devlop polisi pour asir kontinyite, prezervasyon, konservasyon, promosyon, lidantite Kreol Seselwa e devlopman soutenab kiltirel e leritaz lar lo nivo nasyonal e enternasyonal.\nSerten sanzman pou neseser avek serten striktir ki deza egziste:\n- Fondasyon Leritaz Sesel pou aprezan apel Konsey Nasyonal pour Zesyon Leritaz e i pour responsab pour prezervasyon, proteksyon ek devlopman leritaz kiltirel enkli zesyon moniman ;\n- Seksyon Leritaz Nasyonal – pour deklarasyon bann moniman nasyonal – pou aprezan transfer anba sa nouvo Konsey Nasyonal pour Zesyon Leritaz ;\n- Konsey Nasyonal pour Lar pou agrandi son manda pour kouver lartizana e i pou apel Konsey Nasyonal pour Lar ek Lartizana e son manda priyoriter se pour kre bann lanvironnman favorab pour devlopman lar ek lartizana e diversifikasyon dan lar dan son totalite ;\n- Konservatwar Lanmizik, Ladans ek Teat pou osi tonb anba sa nouvo konsey ;\n- Lazans pour Lendistri Kreativ ek Levennman Nasyonal (CINEA) pou vin ‘Creative Seychelles’ e son manda se pour devlop lendistri kreativ kiltirel avek bi pour ankouraz partisipasyon endividyel e kontribye dan devlopman personnel e ekonomik.\nVP Afif in fer resorti ki lendistri kreativ kiltirel dan lemonn ozordi pe anmenn bokou reveni e bokou pei pe met lanfaz lo devlopman sa lendistri.\nBann levennman kiltirel e nasyonal pou ganny zere par en seksyon pour bann tel levennman.\nLenstiti Kreol pou aprezan apel Lakademi Kreol Sesel e enn son fonksyon mazer se pour kontinyen devlop, promouvwar e sovgard nou lalang Kreol ki osi en lalang nasyonal ki en eleman enportan nou lidantite Seselwa konman en pep Kreol.\nLakademi Kreol Sesel pou kontinyen avek son bann servis pour tou dimoun ki anvi aprofondir zot konnesans lengwistik e kiltirel Seselwa.\nBann diferan seksyon ki ti tonb anba departman kiltir pou aprezan tonb anba Lenstiti Kiltir, Leritaz ek Lar e sa i : Mize Nasyonal, Libreri Nasyonal e Arsiv Nasyonal ki pou kontinyen deservi zot manda pour prezerv, konserv e promouvwar nou leritaz tanzib e entanzib avek bi pour asir ledikasyon kiltirel nou pep.\nDan sa nouvo striktir, konnesans profesyonnel, konpetans ek leksperyans pou ganny valorize. Pour ki sa lenstiti i delivre a en oter tre o dapre son manda, VP Afif i dir ki bokou lanfaz pou ganny mete lo devlopman resours imen kalifye pour travay dan domenn kiltirel.\nI dir konsiltasyon in ganny fer avek bann diferan seksyon dan departman kiltir, lasosiasyon artis, bann akter kiltirel ek bann endividi ki zer bann diferan domenn kiltirel lo sa lide pour kre en tel lenstiti pour ankadre kiltir, leritaz ek lar e sa lide in ganny byen resevwar, VP Afif in dir.\nI dir sa lenstiti pou prezant en loportinite pour dinamiz nou sekter kiltirel e kre en lanvironnman pour artis kre zot prop loportinite pour fer avanse zot lar pour partisip dan devlopman kiltirel e ki tou Seselwa i pran son kiltir dan son lanmen.\nI’n lans lapel pour tou Seselwa les zot ganny enspire par nou lantouraz ek nou kiltir, pour rekonnekte avek e valoriz nou kiltir, devlop bann proze inovativ, soutenab e profitab e rekolte bann benefis en lekonomi kiltirel.\nVP Afif in profite pour remersye senserman tou bann dimoun ki’n kontribye pour fer avanse bann diferan lazans kiltirel dan lepase.\nPlizyer manm lo toulede kote latab ti donn zot lopinyon lo sa prozedlwa e bokou zot ti byen akey sa nouvo fason fer keksoz me anmenmtan bokou zot in eksprim serten rezervasyon lo lefikasite sa bann diferan antite kiltirel ki aprezan zot tou zot pou fonksyonn anba sa lenstiti.\nI annan ki’n fer resorti ki bokou artis pe demande ki mannyer egzakteman sa lenstiti pou fonksyonnen, ki lasirans bann travayer i annan ki zot pou gard zot louvraz anba sa nouvo lenstiti, si tou sa bann lazans zot fonksyon pou reste parey anba sa nouvo lenstiti, ki mannyer gouvernman i ekspekte vwar plis lefikasite ler tou sa bann antite pou fonksyonn anba enn sel lenstiti? E plizyer manm in eksprim dout ki sa nouvo fason fer i neseserman le meyer formil pour fer kiltir bouz pli devan.\nAn sa ki konsern Lenstiti Kreol ki aprezan pe vin en lakademi, i annan serten manm ki anvi konnen si son manda pou sanze.\nMe par kont, plizyer manm in osi fer resorti ki anba sa lenstiti kiltir tou artis e non pa zis en serten ava ganny loportinite pour anmenn zot lar pli devan, politik ava sorti dan kiltir e i ava napa faver pour serten artis. I ava donn en nouvo souf bann artis e tou bann form lar e i ava annan plis transparans dan fason fer keksoz.


Lafet Lendepandans - Seychelles Nation\nLafet Lendepandans | 27 June 2020\n‘Annou kontinyen apir nou pei konman bann vre patriyot’\n“Alokazyon lafet lendepandans nou dir ou bonn fet e ansanm annou kontinyen apir nou pei konman bann vre patriyot e annou tou le zour donn li sa ki meyer.”\nSa swe I sorti kot dirizan lopozisyon dan Lasanble Nasyonal, Wavel Ramkalawan, alokazyon nou lafet lendepandans ki tonm Lendi le 29 Zen.\nMesaz entegral Msye Ramkalawan i lir koumsa:\n“Ser, frer Seselwa,\n“Lannen 2020 pou en lannen ki pou mark nou dan en fason signifikan.\nPremyerman, nou a pe selebre 44-an depi ki bann dirizan sa letan ti demande ki Sesel i pran son lendepandans e nou ti vin en pep endepandan. Dan sa menm lannen 2020, nou pou selebre 250-an depi ki bann premye dimoun ti vin etablir zot Sesel. Me, pli enportan ankor lannen 2020, nou pou annan en eleksyon prezidansyel ki pou determin ki mannyer nou pei i kontinyen.\n“Alokazyon lendepandans, byensir mon anvi premyerman swet zot tou en bonn fet lendepandans.\n“Me, anmezir ki nou selebre nou lendepandans fodre ki nou reflesir lo nou pei limenm. Ki kalite pei nou ti a kontan trouve? Ki mannyer eski OU konman en zabitan ou santi ki ou pei, anmezir ki ou travay pour li, pe fer ou vin sa dimoun ki ou ti a kontan ete?\n“Ou laliberte, laliberte non selman pour eksprim ou, me laliberte ki annan osi pour fer ek ou sekirite. Laliberte ki annan pour fer lo ki mannyer ou travay e ki mannyer konman en zanfan ou kapab ganny meyer ledikasyon posib. Konman en adilt, ki mannyer ou travay i vreman donn ou sa sans satisfaksyon. Tousala se bann keksoz ki enportan dan lavi.\n“Me, anmenmtan osi, par lao tou, toultan nou bezwen remersye nou kreater. Nou bezwen remersye li parski i vey nou. Nou'n war ki mannyer in protez nou pandan sa moman COVID-19. I’n donn nou bann dokter ek bann dirizan lasazes pour diriz nou atraver sa moman difisil. Me selman i’n la, pour li protez nou. Alors nou dir Bondye mersi.\n“Mon ti a kontan kit zot avek en mesaz tre senp. Nou tou ansanm nou bezwen konstrir sa pei. Sa pei, konsider li konman pour ou, anmezir ki mwan osi tou, mon konsider li konman pour mwan. Savedir i pour nou tou. Alor annou travay byen. Annou travay dir pour nou devlop nou pei. Pour nou donn nou zanfan ek bann zenerasyon ki pou vini apre nou sa ki meyer, dan lafason ki nou protez nou lanvironnman, e dan lafason ki nou pran bann desizyon.\n“Frer ek Ser, Sesel i nou pei. Sesel i nou manman. Alors a lokazyon lafet lendepandans nou dir ou bonn fet e ansanm annou kontinyen apir nou pei konman bann vre patriyot e annou tou le zour donn li sa ki meyer.\n“Bonn fet Lendepandans a zot tou.”


Ankor plis sipor pour dimoun avek dezabilite\nLansman ofisyel sa lasosiasyon ti fer Lendi 12 Zilyet dan en seremoni kot Sant Konferans Enternasyonal.\nPrezan pour temwanny sa levennman ti patronn Konsey Nasyonal pour bann Dimoun avek Dezabilite, Madanm Sarah Rene; Minis pour Zafer Sosyal ek Lanplwa, Msye Vincent Meriton; manm Lasanble Nasyonal; zofisye Minister Gouvernman Lokal, Spor e Kiltir; dimoun avek dezabilite; ensi ki lezot envite.\nDapre Tyermen elekte lo komite egzekitif sa nouvo lasosiasyon, Muriel Balthilde, lobzektif prensipal en tel lasosiasyon se pour promouvwar byennet tou bann dimoun avek dezabilite dan Seychelles.\n“Ozordi nou fyer pour annan bann dimoun volonter pour angaz zot dan sa travay nob. Mon lans en lapel avek zot pour nou travay dan linite e pour ki toultan nou pa tir nou lizye lo lobzektif lasosiasyon,” Madanm Balthilde ti dir.\nMinis Meriton ti osi annan detrwa mo lankourazman pour bann manm sa lasosiasyon, kot i ti felisit zot pour zot bon travay pandan sa senk an atraver bann group sipor dan distrik e demann zot pour amelyor lo zot bann pwen feb.\nBann pwen for sa seremoni ti enkli prezantasyon bagde avek sa 14 manm egzektif ki pou zer sa lasosiasyon ensi ki lansman logo ek lim.\nDan sa 14 manm, sa komite pe ganny reprezante o nivo tou distrik avek senk manm administratif, parmi Muriel Balthilde (Tyermen), Therese Adonis (Trezorye), Jourdanne Ernesta (Sekreter), Marie-Alise Adelaide (Vis-Sekreter), e Christa Laval (Vis-Trezorye).\nSenk lezot manm i bann reprezantan lo nivo rezyon -- Gemma Dugasse, reprezantan pour rezyon Nor/Santral, Irene Rosalie (rezyon Les/Santral), Paulette George (rezyon Sid/Was), Pricilla Payet (La Digue), Chantal Etienne (Praslin).\nSa larestan kat manm lo komite sa lasosiasyon pe reprezant bann komisyon group sipor ki egziste lo nivo distrik. Sa i Phillip Albert, Tyermenn komisyon ekonomik; Jeanette Tirant, Tyermenn komisyon byennet ek swen; Gemma Anacoura, Tyermenn komisyon sport ek rekreasyon; Jeanne Hermitte, Tyermenn komisyon paran.\nKoman Tyermen lasosiasyon Madanm Balthilde ti lans en lapel spesyal avek bann paran ki annan zanfan ensi ki lezot dimoun avek dezabilite pour vin devan akoz lasosiasyon i la pour ed zot.\nSeremoni lansman sa lasosiasyon ti osi annan en laspe relizye, kot Levek French Chang-Him ti donn en benediksyon. Sa ti swiv par en spektak kiltirel fer par bann dimoun avek dezabilite, parmi bann etidyan Lekol Eksepsyonnel ek Charles Morel, mye koni koman Charlie.